ବାରିପଦା, ସେପ୍ଟେମ୍ବର ୨୨(ଲୋକାଲ ୱାୟାର): ମୟୂରଭଞ୍ଜ ଜିଲ୍ଲା ଶିମିଳିପାଳ ଜାତୀୟ ଉଦ୍ୟାନର ଡୁକୁର୍ଣ୍ଣା ରେଞ୍ଜରେ ବନବିଭାଗ କର୍ମଚାରୀମାନେ ପାଟ୍ରୋଲିଂ କରୁଥିବା ବେଳେ ୬ ଜଣ ଶିକାରୀଙ୍କୁ ଗିରଫ କରାଯାଇଥିବା ସ୍ଥାନୀୟ ବନ ଅଧିକାରୀ ମଙ୍ଗଳବାର କହିଛନ୍ତି ।
ସେମାନଙ୍କ ଠାରୁ ୪ଟି ଦେଶୀ ବନ୍ଧୁକ, ଗନ୍ ପାଉଡର, ୮ କିଲୋ ଚାଉଳ, ପନିପରିବା, ୨ଟି ଟିଫିନ ବକ୍ସ, ୨ଟି ଟାଙ୍ଗିଆ, କମ୍ବଳ, ମଶାରୀ ଏବଂ ପଶୁ ଶିକାରରେ ବ୍ୟବହାର ହେଉଥିବା ବିଭିନ୍ନ ସାମଗ୍ରୀ ଜବତ କରାଯାଇଛି ।
ଗିରଫ ହୋଇଥିବା ଅଭିଯୁକ୍ତମାନେ ହେଲେ ଉଦଳା ଥାନା ଅନ୍ତର୍ଗତ କାଶିକୁଣ୍ଡଳ ଗ୍ରାମର ଗଜେନ୍ଦ୍ର କଟୁଆଳ (୫୦), ମଧୁ ନାୟକ (୩୦), ଉତ୍ତମ ଭକ୍ତା (୨୦), ଗାଲୁ ନାୟକ (୪୫), ସୁଦର୍ଶନ କଟୁଆଳ (୨୫) ଏବଂ ଶତ୍ରୁଘ୍ନ କଟୁଆଳ (୧୯) ।
ଶିମିଳିପାଳ ଜାତୀୟ ଉଦ୍ୟାନର କୁଆଝରଠାରେ କ୍ୟାମ୍ପ କରି ପଶୁ ଶିକାର କରିବାକୁ ଅଭିଯୁକ୍ତମାନେ ଯୋଜନା କରିଥିଲେ ବୋଲି କହିଛନ୍ତି ସ୍ଥାନୀୟ ରେଞ୍ଜର ଅନନ୍ତ କୁମାର ଜେନା ।
ପୂର୍ବାହ୍ନ ପ୍ରାୟ ସାଢ଼େ ୧୧ଟା ବେଳେ ଅଭିଯୁକ୍ତମାନେ କୁଆଝରକୁ ଯାଉଥିବା ବେଳେ ସେମାନଙ୍କୁ ଶିକାରୀ ଭାବେ ସନ୍ଦେହରେ କରି ଚାରିଚୌକ ପାଖରେ ବନ ବିଭାଗ ଅଧିକାରୀମାନେ ଅଟକାଇଥିଲେ ।
ଆସନ୍ତାକାଲି ସେମାନଙ୍କୁ କୋର୍ଟରେ ହାଜର କରାଯିବ ବୋଲି କହିଛନ୍ତି ଶିମିଳିପାଳ ଟାଇଗର ରିଜର୍ଭର ଉପନିର୍ଦ୍ଦେଶକ ଯଜ୍ଞଦତ୍ତ ପତି କହିଛନ୍ତି ।
